Kim Behnke (FRI), 2000-05-05:
Vi vil gerne fra Frihed 2000 benytte lejligheden til at takke Det Konservative Folkeparti for at have sat sagen på Folketingets dagsorden.
Det er jo noget, der har været diskuteret nu i flere år, og det jo de færreste, der har turdet tænke nyt, og derfor er der grund til at rose Det Konservative Folkeparti for at have turdet tænke nyt.
Man kan sige, at i virkeligheden er erhvervsvejledning jo et biprodukt af vores servicesamfund, vores institutionssamfund, hvor ingen tør træffe beslutninger om noget som helst, uden at man har fået det efterprøvet og er blevet vejledt både her og der.
Erhvervs- og skolevejledning og uddannelsesvejledning fandtes jo ikke tidligere.
Men i servicesamfundet forventer de unge, at der bliver stillet vejledning til rådighed, og derfor er det nødvendigt, at den vejledning er optimal. Det er os hvert år en gåde, når vi ser optagelseslisterne fra uddannelsesinstitutionerne, specielt de videregående, og de efterfølgende tv-udsendelser, hvor man følger Susanne eller Nikolaj på vej hen for at åbne kuverten med afslag på optagelse på yndlings- og det absolutte favoritstudium, hvor man meget, meget gerne ville have lov til at læse japansk eller kinesisk, men hvor der desværre ikke var plads.
Samtidig kan vi se i tabellerne, at på ingeniørskolerne står der halvtomme klasselokaler.
Svaret er hver gang: Det er helt nede i folkeskolen, vi skal tage fat på de unge mennesker, ikke bare med vejledning, men også med inspiration.
Jeg har selv benyttet det, hvad kan man sige, lidt tarvelige eksempel over for unge mennesker og har spurgt: Hvorfor vil du ikke have et job, hvor du med nemhed kan tjene både 50.000 og 60.000 kr. om måneden?
Men selv ikke engang det er godt nok, for på det tidspunkt er der truffet andre valg.
Derfor er det nødvendigt, at vi så tidligt som muligt inspirerer de unge mennesker. Jeg er enig med Kristeligt Folkepartis ordfører i det at inspirere til at turde starte egen virksomhed, frem for at det eneste de får at vide i folkeskolen og gymnasieskolen er, at det der med at starte egen virksomhed skal de i hvert fald holde sig fra. Det skal stimuleres, og der er det vores opfattelse, at nok kan der være meget at hente i den enkelte skoles erhvervs- og uddannelsesvejledning, men der er altså også en risiko for, at lille Brian, der sidder på bageste række, og som et par gange har lavet ballade på skolen, har lærerkorpset allerede en forudfattet holdning til hvad skal, og efter et par kontakter med Kriminalforsorgen osv. kan han vel i bedste fald blive havnearbejder.
Det er jo synd, for lille Brian kan sagtens have et kæmpepotentiale, og det potentiale kan en ekstern uddannelses- og erhvervsvejledning være med til at åbne for og være med til at give lille Brian mod på livet igen og tro på, at der også er plads til ham.
Men det er jo ikke kun et spørgsmål om vejledning, det er også et spørgsmål om at give de unge mennesker det nødvendige skub, sige til dem: Det kan du sagtens klare.
Det kan godt være, det lyder lidt kedeligt, at du det første par år på ingeniørstudiet skal gennem meget stof, som er kedeligt, men til gengæld får du en fantastisk uddannelses- og erhvervskarriere efterfølgende.
Så alle forsøg på at forbedre uddannelses- og erhvervsvejledningen mener jeg Folketinget har pligt til at se på og gøre sig overvejelser om, og i den forbindelse takker vi Det Konservative Folkeparti for et godt forslag, som vi vil støtte og håbe på kan være med til at skabe fornyelse.